Elrendelte az Országgyűlés a kötelező betelepítési kvótáról szóló országos népszavazást kedden a kormány kezdeményezésére.

A parlament 136 kormánypárti és jobbikos igen szavazattal, 5 független képviselő nem voksa ellenében döntött a referendum elrendeléséről.

Ez lesz a kérdés:

Akarja-e, hogy az Európai Unió az Országgyűlés hozzájárulása nélkül is előírhassa nem magyar állampolgárok Magyarországra történő kötelező betelepítését?

A most elfogadott országgyűlési határozat arról is rendelkezik, hogy – az előreláthatólag ősz első felében megtartandó – népszavazás lebonyolítására legfeljebb mintegy 4,9 milliárd forint fordítható. Rogán Antal szerint a népszavazás előreláthatólag szeptemberben vagy októberben lesz.